I seneste sæson kæmpede AaB med om tredjepladsen og dermed bronzemedaljer, men de bolsjestribede måtte i sidste ende se sig slået af både Brøndby IF og Silkeborg IF. I denne sæson ligger klubben i øjeblikket til nedrykning. Der er ganske vist kun spillet fem kampe, men AaB's nedadgående formkurve har stået på i et stykke tid. Faktisk har klubben ikke vundet en superligakamp siden påske. - Vi har gået lang tid uden at vinde, og det er vi rigtig forbandede over, ligesom hele Aalborg og hele Nordjylland er, siger cheftræner, Lars Friis. VIDEO: Herunder kan du se et indslag om den kritiske situation i AaB: Skuffet sportschef På ledelsesgangen er tilfredsheden med sæsonstarten svær at få øje på. - Det er klart, det er hårdt, siger sportschef i AaB, Inge André Olsen, og fortsætter: - Der var ingen, der tænkte, at vi ville stå med to point efter fem kampe. Vi ønsker noget mere, og vi troede også på mere, siger han. Men ansvaret for førsteholdets situation i Superligaen må for nuværende deles af flere. - Ansvaret ligger hos spillerne, det ligger hos staben, og det ligger hos mig. Vi er en klub, der står sammen om projektet, så det ligger hos os alle, siger Inge André Olsen. Fyringstruet cheftræner? For Lars Friis er der kun én vej ud af problemerne, og det er mere træning. - Det er små ting, der gør, at vi ikke er der, men problemerne er store nok til, at det ikke sidder, som det skal. Den eneste måde vi kan komme videre, det er herude på træningsbanen, siger han. Er du den rigtige til at få vendt skuden? - Ja, det er jeg, siger Lars Friis. Så du føler dig ikke fyringstruet? - Det ville være fuldstændig åndssvagt at sige, at jeg ikke føler mig fyringstruet, for når man ligger i den position, jeg gør, og har skabt det, jeg har, så er man selvfølgelig fyringstruet, siger han. Indtil videre er tilliden mellem cheftræner og sportschef dog fortsat intakt. - Vi tror på menneskerne i klubben, og vi tror på, at der skal gøres et stykke arbejde. Og så ved vi, at vi lever af resultater, og sådan vil det altid være. Vi har brug for at vinde fodboldkampe, så det må vi gøre hurtigt, siger sportschef, Inge André Olsen.
Efter søndagens 0-0-kamp mod FC Nordsjælland har AaB nu ikke vundet i 13 superligakampe i træk. AaB ligger andensidst i tabellen med kun to point i fem kampe.